Diari Oficial de la Generalitat Valenciana


Sumari del DOGV 2691, del 19-02-1996 (1996/837503)

RESOLUCIÓ de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de Col·laboració entre la Generalitat Valenciana, a través de la Conselleria d'Agricultura i Medi Ambient, i la Federació de Cooperatives Agràries de la Comunitat Valenciana (FECOAV), per a la Cooperació i l'Impuls de Mesures Correctores per a l'Abocament de la Morca a les Conques Fluvials.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2691

Data del DOGV
:   19-02-1996

Secció del DOGV
:   ALTRES DISPOSICIONS

Número del document
:   1996/837503


Data del document
:   07-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de Col·laboració entre la Generalitat Valenciana, a través de la Conselleria d'Agricultura i Medi Ambient, i la Federació de Cooperatives Agràries de la Comunitat Valenciana (FECOAV), per a la Cooperació i l'Impuls de Mesures Correctores per a l'Abocament de la Morca a les Conques Fluvials.   
Subscrit, després de la tramitació prèvia reglamentària, entre la Generalitat Valenciana, a través de la Conselleria d'Agricultura i Medi Ambient, i la Federació de Cooperatives Agràries de la Comunitat Valenciana (FECOAV), el dia 29 de novembre de 1995, un conveni marc de col·laboració per a la cooperació i l'impuls de mesures correctores per a l'abocament de la morca a les conques fluvials, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0010/96, i que figura com a annex d'aquesta resolució.  
València, 7 de febrer de 1996.- La directora general de Coordinació Institucional i Secretariat del Govern.  
Conveni Marc de Col·laboració entre la Generalitat Valenciana, a través de la Conselleria d'Agricultura i Medi Ambient, i la Federació de Cooperatives Agràries de la Comunitat Valenciana (FECOAV) per a la Cooperació i l'Impuls de Mesures Correctores per a l'Abocament de la Morca a les Conques Fluvials  
València, 29 de novembre de 1995  
Reunits:  
D'una banda, la senyora M. àngels Ramón-Llin i Martínez, consellera d'Agricultura i Medi Ambient, en nom i representació de la Generalitat Valenciana.  
I, d'altra banda, el senyor José Cantabella Vicent, president de la Federació de Cooperatives Agràries de la Comunitat Valenciana (FECOAV), en nom i representació d'aquesta, expressament autoritzat per a aquest acte segons consta en els estatuts de l'esmentada Federació.  
Els compareixents es reconeixen expressa competència per a la formalització del present conveni en representació de les institucions adés mencionades, i   
Exposen:  
Primer  
L'article 1 del Decret 12/1991, de 29 de juliol, del president de la Generalitat Valenciana, atribueix a la Conselleria de Medi Ambient totes les competències de la Generalitat Valenciana en matèria d'abocaments d'aigües residuals i industrials, i residus sòlids urbans i industrials. Així mateix, l'article 2 del dit decret assigna les funcions de gestió ambiental a la Conselleria de Medi Ambient en la protecció de l'equilibri ecològic i la qualitat de les aigües, en el tractament dels residus sòlids urbans i industrials, i en la coordinació amb els òrgans competents en activitats, entre unes altres, de gestió i eliminació de residus.  
Segon  
El Decret 179/1993, de 28 de setembre, del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, assenyala que correspon a aquesta l'execució de la política del Govern Valencià en matèria d'agricultura, pesca i alimentació. Aquesta Conselleria s'estructura, entre altres òrgans directius, en la Direcció General de Comercialització, Indústries i Relacions Agràries, i en la Direcció General de Producció Agrària i Pesca, de les quals depén, respectivament, el Servei d'Indústries Agràries i Ordenació de Mercats, i el Servei de Producció Vegetal.  
Tercer  
El Decret 138/1995, de 6 de juliol, del Govern Valencià, refon la Conselleria d'Agricultura, Pesca i Alimentació, i la Conselleria de Medi Ambient, que assumeix les competències enunciades en els punts anteriors.  
Quart  
La Federació de Cooperatives Agràries de la Comunitat Valenciana (FECOAV), és l'organització empresarial constituïda per la lliure federació d'organitzacions empresarials d'inferior àmbit territorial, en les quals estan integrades empreses cooperatives i societats agràries de transformació (SAT), les quals exerceixen activitats econòmiques relacionades amb el processament de l'oliva i els seus components, i que tenen com a fi general la defensa dels interessos dels seus associats.  
Cinqué  
Que les entitats mencionades consideren necessària la cooperació per a aconseguir una gestió adequada i la protecció del medi ambient, i solucionar els problemes ocasionats per l'abocament de la morca, que és l'aigua de vegetació de l'oliva, que, juntament amb l'aigua del procés, constitueix el residu més important des del punt de vista de la contaminació procedent de les almàsseres.  
De conformitat amb el que s'ha exposat, acorden la formalització d'aquest conveni, d'acord amb les següents  
Clàusules:  
Primera  
És objecte del present conveni la cooperació entre la Generalitat Valenciana, a través de la Conselleria d'Agricultura i Medi Ambient, i la Federació de Cooperatives Agràries de la Comunitat Valenciana (FECOAV), en l'impuls i l'adopció voluntària de mesures preventives i correctores de l'impacte ambiental generat per aquesta classe d'empreses a fi d'evitar l'abocament d'aquest residu líquid (morca) a les conques fluvials de la Comunitat Valenciana.  
Segona  
El marc de cooperació que s'estableix comprén prèviament la realització d'un inventari amb la situació actual respecte al tractament dels residus, la problemàtica existent i les mesures i millores mediambientals que es podrien realitzar.  
Tercera  
Correspon a la Conselleria d'Agricultura i Medi Ambient la col·laboració i el suport a FECOAV, per difondre entre els seus associats la implantació de processos denominats ecològics d'obtenció d'oli o unes altres opcions tècniques que milloren la solució de l'abocament de la morca o, en les plantes ja existents de sistema tradicional amb emissió de morca, disposar dels mitjans adequats per a tractar-la i disminuir els possibles efectes mediambientals.  
Quarta  
Correspon a FECOAV facilitar, a través dels seus associats, totes les dades necessàries per a l'elaboració d'un inventari en els termes indicats en la clàusula segona, com també les actuacions tendents a obtenir la col·laboració necessària d'aquests per a la implantació, si s'escau, del sistema de gestió de les almàsseres.   
Cinquena  
El present conveni marc serà desenvolupat posteriorment en els seus aspectes concrets i específics mitjançant convenis singulars.  
El present conveni marc no genera obligacions econòmiques entre les parts, que es concretaran en convenis singulars de desplegament, i la consellera d'Agricultura i Medi Ambient serà competent per a la signatura d'aquests convenis singulars.  
Sisena  
En el termini màxim d'un mes des de la signatura del present conveni, es crearà un grup de treball format per representants de les entitats signants amb l'objectiu de realitzar l'inventari i avaluar les mesures i millores que cal aplicar.  
Així mateix, es crearà una comissió de seguiment del conveni, composta per quatre membres, dos de la Conselleria d'Agricultura i Medi Ambient (un de cada àmbit competencial), designats per la consellera, i uns altres dos designats pel president de la Federació de Cooperatives Agràries de la Comunitat Valenciana, amb la finalitat de garantir el compliment dels seus objectius.  
Setena  
Aquest conveni té naturalesa administrativa i, exclosa l'aplicació directa de la legislació general de contractació administrativa, es regirà per les seues pròpies normes i, en allò no previst, supletòriament, pels principis de la dita legislació i els generals de l'ordenament jurídic administratiu.  
Vuitena  
En cas d'incompliment del que s'estableix en el present conveni, la Conselleria d'Agricultura i Medi Ambient podrà rescindir-lo.  
Novena  
Aquest conveni entrarà en vigor, a tots els efectes, el mateix dia que es firme, i estarà vigent fins al 31 de desembre de 1998. Es prorrogarà tàcitament per anys naturals, sempre que cap de les parts el denuncie amb tres mesos d'anticipació a la data d'acabament.  
I, com a prova de conformitat amb el que s'ha exposat, els reunits signen el present conveni, per triplicat, en el lloc i la data indicats en l'encapçalament.  
La consellera d'Agricultura i Medi Ambient: M. àngels Ramón-Llin i Martínez  
El president de la Federació de Cooperatives Agràries de la Comunitat Valenciana: José Cantabella Vicent.